KOMISIJOS REGLAMENTAS (EB) Nr. 163/2009
2009 m. vasario 26 d.
iš dalies keičiantis Europos Parlamento ir Tarybos reglamento (EB) Nr. 999/2001, nustatančio tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles, IV priedą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 23 straipsnio pirmą pastraipą,
kadangi:
(1)
Reglamente (EB) Nr. 999/2001 nustatytos gyvūnų užkrečiamųjų spongiforminių encefalopatijų (toliau - USE) prevencijos, kontrolės ir likvidavimo taisyklės. Jis taikomas gyvūnų auginimui, gyvų gyvūnų tiekimui rinkai, gyvūninės kilmės produktų gamybai ir tiekimui rinkai bei tam tikrais specifiniais atvejais - jų eksportui.
(2)
Reglamento (EB) Nr. 999/2001 7 straipsnio 1 ir 2 dalyse nurodyta, kad atrajotojus ir kitus gyvūnus šerti gyvūniniais baltymais yra draudžiama. To reglamento IV priede nustatytos nuo šio draudimo leidžiančios nukrypti nuostatos.
(3)
2003 m. gruodžio 23 d. Komisijos direktyvoje 2003/126/EB dėl gyvūninės kilmės sudedamųjų dalių nustatymo analizės metodo, taikomo valstybinei pašarų kontrolei (2), numatyta, kad oficiali pašarų analizė siekiant oficialiai kontroliuoti gyvūninės kilmės sudedamųjų dalių pašaruose buvimą, identifikavimą ir (arba) jų kiekio įvertinimą turi būti atliekama pagal šią direktyvą.
(4)
Šiuo tikslu Bendrijos etaloninė laboratorija gyvūniniams baltymams pašaruose nustatyti (CRA-W) pagal metinę darbo programą atliko laboratorijų kvalifikacijos tikrinimą ir nustatė, kad laboratorijos gerai nustato nedidelius gyvūninės kilmės sudedamųjų dalių kiekius pašaruose, naudodamos Direktyvoje 2003/126/EB aprašytą analizės metodą.
(5)
Pagerėjus laboratorijų veiklos rezultatams nustatytos atsitiktinai visų pirma į gumbavaisius ir šakniavaisius patekusios kaulų atplaišos. Pagal 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinta, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (3), jeigu nurodytų teisės aktų ir taisyklių nesilaikoma, turi būti imtasi atitinkamų priemonių, įskaitant galimą siuntos sunaikinimą.
(6)
Reglamento (EB) Nr. 999/2001 IV priedo II dalies A punkto d papunktyje numatyta nuo to reglamento 7 straipsnio 1 ir 2 dalyse numatyto draudimo leidžianti nukrypti nuostata, kad valstybė narė gali leisti šerti ūkiuose auginamus gyvūnus gumbavaisiais ir šakniavaisiais bei pašarais, kurių sudėtyje yra tokių produktų, po to, kai buvo nustatytos kaulų atplaišos, jei buvo pateiktas palankus rizikos įvertinimas.
(7)
Buvo įrodyta, kad nuimant augalinės kilmės pašarinių medžiagų derlių neįmanoma išvengti aplinkos užterštumo, pavyzdžiui, kaulų atplaišomis. Dėl to Reglamento (EB) Nr. 999/2001 IV priedo II dalies A punkto d papunktyje numatyta leidžianti nukrypti nuostata, taikoma gumbavaisiams ir šakniavaisiams, laikantis tam tikrų sąlygų turėtų būti taikoma visoms augalinės kilmės pašarinėms medžiagoms.
(8)
Todėl Reglamentą (EB) Nr. 999/2001 reikėtų atitinkamai iš dalies pakeisti.
(9)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 999/2001 IV priedo II dalies A punkto d papunktis pakeičiamas taip:
„d)
valstybė narė gali leisti šerti ūkiuose auginamus gyvūnus augalinės kilmės pašarinėmis medžiagomis bei pašarais, kurių sudėtyje yra tokių produktų, po to, kai buvo nustatytas nedidelis kiekis kaulų atplaišų, jei buvo pateiktas palankus rizikos įvertinimas. Įvertinant riziką atsižvelgiama bent jau į taršos dydį ir galimą jos šaltinį bei į galutinę siuntos paskirties vietą.“
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. vasario 26 d.